Brocka, Július, poslanec NR SR (2015-01-28):
Ďakujem pekne. Dámy a páni, spoločný spravodajca svoju správu zakončil tým, že gestorský výbor odporúča schváliť novelu Zákonníka práce v znení pripomienok pána prezidenta. Ja len upresním, že pán prezident v podstate nemá žiadne pripomienky, on navrhuje, naopak, aby sme novelu Zákonníka práce odmietli a neschválili. To, čo je tam v jeho pripomienkach, to je len zmena účinnosti zákona, lebo keď ten zákon opäť SMER schváli, tak sa musia zmeniť proste lehoty účinnosti. Takže to len dávam na pravú mieru, tú spoločnú správu, že zásadný rozdiel je v postoji prezidenta k návrhu ako celku a gestorského výboru alebo SMER-u. A ja, teraz dovoľte, aby som vysvetlil postoj klubu poslancov za Kresťanskodemokratické hnutie, lebo my máme postoj tak medzi, medzi SMER-om a medzi prezidentom. Dovoľte teda, aby som povedal, že KDH nebude hlasovať za návrh prezidenta, aby sme túto novelu Zákonníka práce odmietli ako celok, čiže nebudeme hlasovať v tom prvom hlasovaní, kde prezident chce odmietnuť novelu Zákonníka práce. Pretože táto novela Zákonníka práce je určitou pomocou tým agentúrnym zamestnancom, ktorí dnes sú mnoho ráz a často znevýhodnení oproti kmeňovým zamestnancom, sú mnohokrát zneužívaní, diskriminovaní, čo treba odstrániť. My si uvedomujeme, že spôsob, akým to robí SMER, je nie šťastný, alebo nie najšťastnejší, pretože povedie k väčšej byrokracii, väčšej administrácii a určite to nezlepší na Slovensku podmienky na zamestnávanie. Čiže tak ako to SMER urobil, nie je to najšťastnejšie, dá sa to urobiť aj inak, ale inak to urobiť, je pravdepodobne nad sily strany SMER. Proste SMER to lepšie urobiť nevie. Je to možno výraz jeho videnia sveta, ale na druhej strane musíme niečo s tými formami a spôsobom agentúrneho zamestnávania na Slovensku robiť. V tomto prípade z nášho pohľadu prevažujú pri tejto novely plusy nad mínusmi. Proste tí ľudia, zamestnávaní cez agentúry, naozaj urgentne potrebujú našu pomoc. Ale neľavicové, iné riešenie by bolo zmeniť Zákonník práce. My totiž teraz robíme to, že naprávame to, čo SMER pokazil Zákonníkom práce. A to nie je jediný prípad, budeme sa o tom baviť neskôr, možno, že aj zajtra pri dôchodkovom systéme, pri druhom pilieri, že SMER najprv problém spôsobí a potom prichádza s návrhom, ako sa to dá vyriešiť. Samozrejme, že je to, kým sú pri moci a kým majú toľko hlasov, sa to vlastne inak ani nedá, lebo teraz SMER len reguluje, reguluje, a keď reguluje, tak potom zase musí, keď sa objaví problém, tak zase musí len regulovať. Je to podobné, ako v tej reklame o pálenke, čo sa destiluje, ale zhodou okolností, teda nepoužil som teraz dobrý príklad, lebo keď sa pálenka viackrát destiluje, destiluje, destiluje, destiluje, tak je lepšia, ale v prípade SMER-u tento prístup, že regulovať, regulovať a regulovať, je tak komplikovaný, že zrazu v tom všetci prestanú mať prehľad, a, samozrejme, nijako to nepomôže zamestnávaniu na Slovensku. Čiže z týchto dôvodov KDH nehlasovalo za návrh. Aj keď sme na predchádzajúcej schôdzi o ňom rokovali, sme sa zdržali hlasovania a urobíme tak aj teraz. Pán prezident svojím postojom, že vrátil ten návrh na opätovné prerokovanie, keby sme neschválili novelu Zákonníka práce, čiže zostal by status quo v oblasti agentúrneho zamestnávania, a to si my v KDH neželáme. Preto poslanci klubu KDH nepodporia návrh pána prezidenta, zdržíme sa hlasovania preto, lebo poslanci SMER-u majú dosť hlasov, aby si túto novelu Zákonníka práce schválili sami. Čiže po slovensky povedané: čo ste si navarili, to si aj zjedzte. Ďakujem za pozornosť. (Potlesk).